大雨
作者：陸游
朝代：宋

paragraphs: 今年景氣佳，有禱神必答。
時時雖閔雨，顧盼即霑洽。
綿地千里間，四月秧盡插。
季夏雨三日，凄爽欲忘箑。
潴水如塞河，决水如放閘。
几席亂蛙黽，庭除泳鵝鴨。
舍邊魚受釣，戶外鷗可狎。
飛螢最得意，終夕自開闔。
蕭蕭菰蒲聲，怳若船入夾。
嗟予亦耐事，堅坐書滿榻。
懸知䆉䅉收，已足供伏臘。
會約張志和，清風泛苕霅。